CELEX: 62014FN0025
Language: el
Date: 2014-03-24 00:00:00
Title: Υπόθεση F-25/14: Προσφυγή-αγωγή της 24ης Μαρτίου 2014 — ΖΖ κατά Οργανισμού Θεμελιωδών Δικαιωμάτων της Ευρωπαϊκής Ένωσης

16.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 184/43
            
         Προσφυγή-αγωγή της 24ης Μαρτίου 2014 — ΖΖ κατά Οργανισμού Θεμελιωδών Δικαιωμάτων της Ευρωπαϊκής Ένωσης
   (Υπόθεση F-25/14)
   2014/C 184/71
   Γλώσσα διαδικασίας: η αγγλική
   
      Διάδικοι
   
   
      Προσφεύγων-ενάγων: ΖΖ (εκπρόσωποι: L. Levi και M. Vandenbussche, δικηγόροι)
   
      Καθού-εναγόμενος: Οργανισμός Θεμελιωδών Δικαιωμάτων της Ευρωπαϊκής Ένωσης (ΟΘΔ)
   
      Αντικείμενο και περιγραφή της διαφοράς
   
   Η ακύρωση της αποφάσεως με την οποία λύθηκε η σύμβαση εργασίας αορίστου χρόνου του προσφεύγοντος-ενάγοντος, καθώς και της αποφάσεως περί απορρίψεως της διοικητικής ενστάσεώς του και του αιτήματός του περί αποκαταστάσεως της υλικής ζημίας και ικανοποιήσεως της ηθικής βλάβης που διατείνεται ότι υπέστη.
   
      Αιτήματα του προσφεύγοντος-ενάγοντος
   
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               Να ακυρώσει την απόφαση του διευθυντή του ΟΘΔ, της 13ης Ιουνίου 2013, να καταγγείλει τη σύμβαση εργασίας αορίστου χρόνου του προσφεύγοντος-ενάγοντος·
            
         
               —
            
            
               να ακυρώσει την απόφαση του διευθυντή του ΟΘΔ, της 20ής Δεκεμβρίου 2013, με την οποία απορρίφθηκε η διοικητική ένσταση του προσφεύγοντος-ενάγοντος·
            
         
               —
            
            
               να αποκαταστήσει την υλική ζημία την οποία υπέστη ο προσφεύγων-ενάγων και η οποία συνίσταται στη διαφορά μεταξύ, αφενός, του επιδόματος ανεργίας που θα λαμβάνει από τον Απρίλιο του 2014 και, εν συνεχεία, οποιουδήποτε άλλου εισοδήματος θα πραγματοποιεί ή του μηδενικού εισοδήματος και, αφετέρου, των πλήρων αποδοχών του, περιλαμβανομένου του συνόλου των επιδομάτων που ελάμβανε, οι οποίες ανέρχονται στο ποσό των 7 850,33 ευρώ, μέχρι της ημερομηνίας της πλήρους επανεντάξεώς του στον ΟΘΔ (ποσό αποζημιώσεως που πρέπει να προσαυξηθεί με τόκους υπερημερίας υπολογιζόμενους με επιτόκιο μεγαλύτερο κατά τρεις ποσοστιαίες μονάδες του επιτοκίου της Ευρωπαϊκής Κεντρικής Τράπεζας)·
            
         
               —
            
            
               να δεχθεί το αίτημα του προσφεύγοντος-ενάγοντος περί προσήκουσας ικανοποιήσεως της ηθικής βλάβης που υπέστη εξαιτίας της αποφάσεως και η οποία δεν μπορεί να ικανοποιηθεί απλώς με την ακύρωση της εν λόγω αποφάσεως. Η ηθική βλάβη υπολογίζεται, ex aequo et bono, στο ποσό των 50 000 ευρώ·
            
         
               —
            
            
               να καταδικάσει τον Οργανισμό Θεμελιωδών Δικαιωμάτων της Ευρωπαϊκής Ένωσης στα δικαστικά έξοδα.